ཀན་སུའུ་ཞིང་ཆེན་ཀན་ལྷོ་གཡང་ལྡན་ཕྱུག་མོའི་ལྟོ་བ་ནས་ལྷོ་ཕྱོགས་སུ་སྤྱི་ལེ་བདུན་ཅུ་ལྷག་སོང་ཙ་ན།ང་ཚོའི་མཐོང་ལམ་དུ་རི་ཀླུང་ཐང་གསུམ་དང་རྩྭ་ཆུ་ཤིང་གསུམ་འཛོམས་པའི་ལྷུན་ཆགས་ཡུལ་ལྗོངས་ལྟ་ན་སྡུག་པ་ཞིག་ལྷམ་མེར་མངོན་འོང་བ་ནི་ཅོ་ནེ་ཆོས་དཔལ་ཞིང་གི་ས་ཆ་རེད།མདོ་སྨད་ཆོས་འབྱུང་ལྟར་ན།ཡུལ་འདིའི་མི་རྣམས་དེ་སྔོན་མངའ་བདག་ཁྲི་རལ་བ་ཅན་གྱི་གདུང་རྒྱུད་རྟོགས་ལྡན་ལྷ་རིང་བོ་ཟེར་བ་ཟམ་ཚ་རུ་བཞུགས་པ་ལས་ཁལ་མ་བརྒྱ་དང་བཅས་ཚུར་ཆས་བས་ན་ཆས་པའི་གཤིས་སུ་མིང་ཐོབ་པར་གྲགས།ཕྱིས་སུ་མི་རྒྱུད་མང་དུ་འཕེལ་བས་ཆས་པས་ས་འཛིན་ཡུལ་འཛིན།ཆས་ཕྲུག་གནམ་གྱི་སྐར་མ་ཟེར་བའི་གཏམ་དཔེ་བྱུང་།ཆོས་དཔལ་ཞིང་ནི་བླ་མ་དཀར་བོ་སྐུ་ཕྲེང་དང་པོ་རྗེ་བཙུན་བྱམས་པ་ཐུབ་སྟོབས་ཀུན་དགའ་རྒྱལ་མཚན་གྱི་སྐབས་སྔོན་ཆས་པའི་གཤིས་ཀྱི་སྒྲར་ཟུར་ཆགས་ནས་རྒྱལ་དབང་ཐུབ་བསྟན་རྒྱ་མཚོས་ཡུལ་དེ་སངས་རྒྱས་ཀྱི་བསྟན་པ་དར་ཞིང་སྤེལ་བའི་ཞིང་ཁམས་སུ་འགྱུར་བའི་ཐུགས་སྨོན་བཟང་པོར་བརྟེན་ནས་མིང་བཏགས་པ་ཡིན།དེང་སང་ཡུལ་འདི་ཉིན་པ་དང་མདོ་ཁོག་ཅེས་ཤང་གཉིས་སུ་ཕྱེ་ཡོད་ལ་བསྡོམས་པས་མི་གྲངས་ཁྲི་ཚོ་གཉིས་ལ་ཉེ་བ་ཙམ་མཆིས།ཀུན་གྱིས་འབྲོག་ལས་གཙོ་བོར་བཟུང་སྟེ་རང་ཉིད་ཀྱི་འཚོ་ཐབས་ལ་འབད་བཞིན་གདའ།ཡུལ་འདིའི་ས་བབ་ཀྱི་ཆགས་ཚུལ་བཙན་ལ་གྲོང་ཁྱེར་དང་རྫོང་མཁར་ལ་ཁ་ཐག་རིང་བས་མང་ཚོགས་ཀྱི་འཚོ་བའི་རོལ་སྟངས་དང་།ཡུལ་སྲོལ་གོམས་འདྲིས་སོགས་ལ་དེང་རབས་སྒོ་འབྱེད་རིག་གནས་ཀྱིས་ཁ་མ་བསྒྱུར་བར་གདོད་མའི་རྣམ་པ་ལྟོས་བཅས་ཀྱིས་རྒྱུན་འཛིན་བྱས་ཡོད་པ་འདི་ཡང་ཡུལ་དེའི་ཐུན་མོང་མ་ཡིན་པའི་གཉེན་སྒྲིག་བྱེད་སྟངས་སྐོར་འཆད་པར་དོན་སྙིང་གལ་ཆེན་ལྡན་པར་སྙམ།།